《赠黄君宝弃吏归临川》
元代·刘崧

我性昧章律，举世嗤其迂。奈何耻深刻，终恋诗与书。

往年旅江县，县小烦追胥。道逢前呵人，意气倾乘车。

有美黄司曹，相视意有馀。高堂罢鸣琴，退食当前除。

零露沾衣裳，凄风薄髯须。怅然置公牍，为我立须臾。

苦云罢蹇姿，不任策与驱。清谈与佳句，宁塞上官需。

俯视疲垫氓，何能援泥涂。永念鹤发亲，经年倚门闾。

胡为事微禄，竟与定省疏。矧兹春事殷，锄犁当荷扶。

汝水东北流，凤山须结庐。翩然事长揖，脱身复为儒。

此道诚厉俗，此志当不渝。安得驾黄鹄，乘风与之俱。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。